Geskorste amptenaar nou munisipale bestuurder in LimpopoArgieffoto bloot ter illustrasie. Die Vryheidfront Plus het sy misnoeë uitgespreek oor ’n geskorste munisipale amptenaar wat nou as die nuwe munisipale bestuurder van die Modimolle/Mookgophong- plaaslike munisipaliteit in Limpopo aangestel is. Marita Louw, VF Plus-raadslid en koukusleier in dié munisipaliteit, meen Ben Thobela se aanstelling spruit uit ŉ nie-deursigtige en gebrekkige keuringsproses. Louw sê die aanstelling is “ŉ sprekende voorbeeld van kaderontplooiing” wat deurgevoer is nadat die EFF buite stemming gebly het en sodoende die ANC se keuse vir die kandidaat gesteun het. “Die enigste kandidaat met die nodige munisipale bestuursondervinding en ŉ goeie diensrekord, Danger Matumane, is sodoende uitgestem met ŉ 14/10-meerderheid. “Thobela is nou aangestel as munisipale bestuurder sonder enige ondervinding en met ’n bedenklike diensrekord as geskorste uitvoerende bestuurder van infrastruktuur by die Capricorn-distriksmunisipaliteit in 2016.” Luidens die VF Plus se verklaring is Thobela en twee ander uitvoerende bestuurders van Capricorn destyds voorlopig vir beweerde wangedrag geskors. Hulle moes motiveer waarom hul skorsing nie permanent gemaak moet word nie, maar dié redes is glo verwerp en hulle is geskors. “Dit is ook duidelik dat die paneel in Modimolle/Mookgophong Thobela nie behoorlik geëvalueer het nie. “Die VF Plus sal by elke geleentheid sy teenkanting teen kaderaanstellings uitspreek en daarop aandring dat aanstellings op meriete geskied, ongeag velkleur of politieke agtergrond.”